Druga zabava događa se točno tjedan dana kasnije, kada predstavljamo ravne 4×4 ritmove i festivale SLURP! i Dimensions. Znači petak, 20. lipnja u 23 sata, opet u Harteri. Kao zvijezda večeri nastupit će rafinirani Oetam, a zapravo alias Mateo Klaic, dobro poznati i priznati producent iz Malog Lošinja sa stalnom adresom u Rijeci. Iz Pule stiže Duplo Project, tj. tri udružena Puležana sa strašću za underground elektronikom. Rijeku nadalje predstavljaju gars, polu-ikona lokalne scene s redovitim nastupima kao techno DJ i kao bubnjar u pank bendu Pasi, te Tikach – mlada nada riječkog trap neba. Ovog puta ulaz je 25 kuna prije ponoći i 35 kuna nakon ponoći, poručila nam je ekipa iz Hartere i dodala kako je i 27. lipnja već rezerviran za još jedan party i to onaj naziva Free Spirit.

Balkan Kolektiv priprema dvije »lansirne zabave« i to upravo u Harteri. Prva zabava na rasporedu je u petak, 13. lipnja u 23 sata i predstavlja Seasplash i Outlook. Na njoj će nastupiti uvaženi gosti i domaćini koji su stvarali regionalnu bass scenu te mlade snage čije vrijeme tek dolazi. Meniga je krivac što se sve skupa događa, dugogodišnji organizator Seasplasha, »domaći čovjek« Outlooka te možda jedna od najbitnijih osoba trenutno na domaćoj sceni. Kroz DJ set prezentirat će nam svoje viđenje bass muzike. Simple Craft & V:MC su lokalni oci bassa udruženi u nesalomljivi čekić energije koja pršti. 207 s pulske, Seasplash strane i Snap i Injected s riječke Balkan Kolektiv strane su mladi prvoborci čije vrijeme tek dolazi. Zajedno će dovesti do potpunog (drum) bass ludila! Ulaz je 15 kuna prije ponoći i 25 kuna nakon ponoći.

Tad se dogodila akcija. Baš kao i svaka druga zajednica mladih – rođenje je bilo virtualno, a gdje drugdje nego na Facebooku. Isprva ih je bilo desetak, no grupa svakim danom raste, a ovih dana broji više od tisuću »lajkova«. No ne živi HeartEra Project samo virtualno – već mjesecima mladi volonteri čiste Marganovo, prvo terasu potom zgradu preko puta velike hale. Mali koraci za veliki projekt. Jer svatko tko je proteklih godinu-dvije kročio Harterom zna u kakvom je stanju bila. Sitan i krupan otpad, razbijeni prozori, zapuštene prostorije… Ni struje, ni vode…

Taj utorak popodne na »mjestu zločina« zatekli smo dio ekipe koja tamo gotovo pa svaki dan, koliko tko može i koliko vremena ima, pretvara staru napuštenu tvornicu u nešto bolje. Petar Turinski, Sebastijan Tomažin, Mateo Herbut, Davor Popdankovski, Damir Batarelo. S njima nema razgovora o pojedinim udrugama, tko je tko u kojoj udruzi, tko je »nadređeni«, a tko »podređeni«.

Svima je samo jedna stvar bitna: sad kad im je Grad Rijeka preko Saveza udruga Molekula otvorio vrata Marganova, vrijeme je da se nešto konkretno napravi, i da se ta vrata drže otvorenima svima, osim:

– Krenuli smo kao građanska inicijativa, i tek sad smo u fazi osnivanja udruge. U suradnji sa savezom udruga Molekula ušli smo u Marganovo i počeli s uređenjem. Cilj nam je u Harteri realizirati »grad u gradu«, središte alternativne kulture u kojem će svi biti dobrodošli. Nije u pitanju samo organizacija koncerata i partyja, želimo realizirati mjesto na kojem će se odvijati raznorazni programi, radionice, predavanja, ma sve vezano za kulturu, umjetnost općenito i edukaciju, na terasi planiramo projekcije filmova, nešto kao ljetno kino, vele nam Mateo Herbut i Sebastijan Tomažin.

Iako aktivno u projektu sudjeluje njih desetak, po potrebi i ovisno o programu, uključuje se još ljudi.

– Kad smo dobili prostor Marganova, nismo imali točnu ideju što i kako, ali onda se dogodila simbioza, trenutak apsolutne mobilizacije jer na akcijama čišćenja je sudjelovalo zaista puno ljudi. Počeli smo prije par mjeseci, sad užurbano radimo jer ljeto je vrlo atraktivno za održavanje raznih programa, a ovaj prostor je idealan. Tu nikome ne smetamo. No to iziskuje puno napora jer nemamo riješenu cijelu infrastrukturu jer Hartera nema ni struju ni vodu, kazuje Damir Batarelo i nastavlja:

– Programa neće manjkati. Savez udruga Molekula sad već broji desetak udruga koje se bave raznorodnim stvarima, a otvoreni smo prema svima. Volim naglasiti da programe treba prepoznati i početi dolaziti na njih jer tako se daje podrška sceni. U Rijeci postoji bojazan da jedni drugima krademo programe, odnosno da ne postoji prava suradnja između udruga, no želim još jednom naglasiti da nas u Molekuli to ne interesira. Treba složno odraditi ovu novu situaciju, izgraditi na čvrstim temeljima prije svega suradnju i sve će biti bolje i lakše, zaključuje Batarelo.



Kad se male ruke slože

Da se u Marganovu već sad radi po principu »kad se male ruke slože, sve se može« potvrđuju nam i skejteri koji baš ovih dana završili s izgradnjom betonske rampe.

– Drago nam je da su vrata Hartere otvorena za nove ljude, da ima mjesta za svih, i da smo i mi skejteri dobili svoje malo »mjesto pod suncem«. Proteklih mjesec-dva, zasukali smo rukave i izgradili rampu na terasi. Tu nam je super, na miru smo, mi nikome ne smetamo, a ni nama nitko ne smeta. Rijeka kao grad još uvijek u potpunosti ne razumije skejtersku zajednicu, još uvijek nas dio ljudi percepira kao one koji oštećuju imovinu, stepenice, klupe, ograde. Ovdje nikome ne smetamo. Tu su samo pozitivni ljudi s pozitivnim idejama. Rađa se neki alternativni život, »do it yourself« kultura, poručili su Marino Valentić i Hrvoje Skočić napomenuvši kako će uskoro osnovati Skate klub Kvarner.



Ideja o gradnji »grada u gradu« u bivšoj Tvornici papira pada na iznimno plodno tlo. Dovoljno blizu središta grada, dovoljno daleko od susjeda kojima smeta buka i noćni život mladih.

– Hartera ima idealnu poziciju. No ipak, držimo da ni jedan event ne ide dalje od 6 sati ujutro. To će biti ok, naglašava Mateo Herbut.

A planovi za budućnost? Što žele, što im je potrebno, kakva je njihova vizija Hartere?

– Želimo da se ljudi okupe i da se stvori još veća zajednica. Mjesto gdje ćemo se družiti, izražavati svoju umjetnost. No ipak nam treba mala pomoć – Molekula je uz ugovor o korištenju prostora, potpisala i sporazum o nastavku programskih ulaganja. Unatoč tome što smo mi »uradi sam« aktivnostima mnogo toga napravili, ipak struju i vodu sami ne možemo riješiti. Ako želimo da Hartera doista bude centar za društvene i kulturne aktivnosti, neka baza treba postojati.